8 Motlhomasekao wa rona, e bong Jesu Keresete, ga a ise a ko a nne le molato wa go bontsha bopelonomi jo e seng jone. E ne e le sekao se se molemo sa bopelonomi jwa mmatota. Ka sekai, ‘o ne a tlhomogela batho pelo ka gonne ba ne ba sotlegile e bile ba gasame jaaka dinku tse di se nang modisa.’ Batho ba ba dipelo di ikanyegang ba ne ba ikutlwa ba gololesegile go atamela Jesu, le e leng go tlisa bana ba bone ba bannye kwa go ene. Akanya fela bopelonomi le kutlwelobotlhoko tse a ileng a di bontsha fa a ne a “tsaya bana ka mabogo mme a simolola go ba segofatsa.” (Mathaio 9:36; Mareko 10:13-16) Le fa Jesu a ne a le pelonomi, o ne a gagamalela go dira se se siameng fa pele ga Rraagwe wa selegodimo. Le ka motlha Jesu o ne a sa buelele boikepo; o ne a na le bopelokgale jo a bo neilweng ke Modimo jwa go kgala baeteledipele ba bodumedi ba ba boitimokanyo. Jaaka go bonala mo go Mathaio 23:13-26, gangwe le gape o ne a boeletsa mafoko a a reng: “A bo go latlhega lona, bakwadi le Bafarasai, baitimokanyi!”